paragraph_text: Organizator je pripremio i katalog izložbe, u kome je - pored umjetnikovog životopisa, popisa slika i ocjene kritičara Mirka Hunjadija - ukratko opisan i običaj prikazan na slici "Klep, klep i šareno jaje", po kojoj je i cijela izložba dobila naziv. U svom izlaganju prof. Matić je istakao da su Dvornićeve žanr-slike, na kojima težište nije na fizionomijama pojedinih likova, nego na fabuli naslikanog običaja, dragocjeni dokumenti Baranje koje više nema, dok su detalji tradicionalne nošnje i graditeljstva naslikani gotovo fotografski vjerno. Prof. Hunjadi pak ističe da promatrač Dvornićevih slika "zastaje pred njima kao pred na tren zaustavljenim kadrom nekog etnofilma. Pritom se vidi da je pejzaž potisnut do sporednog značaja, a naglašena humanistička komponenta: ljudske figure daju živost (i život) ovim prizorima, jer su uronjene u svoju prirodnu sredinu, srasle s njom harmonično."